诗辞查询
萧萧行李上征鞍, 满目离情欲去难。 客里故人尊酒别, 天涯游子弊裘寒。 官桥杨柳和愁折, 驿路梅花带雪看。 重到京华旧游处, 春风佳丽好盘桓。
看斜阳一缕, 刚送得, 片帆归。 正岸绕孤城, 波回野渡, 月暗闲堤。 依稀是谁相忆? 但轻魂如梦逐烟飞。 赢得双双泪眼, 从教涴尽罗衣。 江南几日又天涯, 谁与寄相思? 怅夜夜霜花, 空林开遍, 也只侬知。 安排十分秋色, 便芳菲总是别离时。 惟有醉将醽醁, 任他柔橹轻移。
醉阅东风百种花。 醒来长悔误随车。 须知绿幕黄帘底, 别有春藏姚魏家。 空想像, 剩惊嗟。 梦云从此漫天涯。 二年得趁花前约, 潘鬓缘愁恐更华。
念尔嫁犹近, 稚年那别亲。 临歧方教诲, 所贵和六姻。 俯首戴荆钗, 欲拜凄且嚬。 本来儒家子, 莫耻梁鸿贫。 汉川若可涉, 水清石磷磷。 天涯远乡妇, 月下孤舟人。
吐谷浑盛强, 背西海以夸。 岁侵扰我疆, 退匿险且遐。 帝谓神武师, 往征靖皇家。 烈烈旆其旗, 熊虎杂龙蛇。 王旅千万人, 衔枚默无哗。 束刃逾山徼, 张翼纵漠沙。 一举刈膻腥, 尸骸积如麻。 除恶务本根, 况敢遗萌芽。 洋洋西海水, 威命穷天涯。 系虏来王都, 犒乐穷休嘉。 登高望还师, 竟野如春华。 行者靡不归, 亲戚讙要遮。 凯旋献清庙, 万国思无邪。